Predkladacia správa

Materiál „Finančné rámce pre využívanie prostriedkov zo štrukturálnych fondov a Kohézneho fondu na skrátené programovacie  obdobie 2004-2006“ sa predkladá na rokovanie vlády SR na základe záverov 8. zasadnutia Skupiny pre financovanie rozširovania zo dňa 22. novembra 2002, v súvislosti s uzavretím negociačnej kapitoly 29 Finančné a rozpočtové ustanovenia a potrebou aktualizácie finančných rámcov pre prípravu programovacích dokumentov pre využívanie prostriedkov zo štrukturálnych fondov a Kohézneho fondu.
Predkladaný materiál nadväzuje na ukončenie prístupových rokovaní na summite v dňoch         12. - 13. decembra 2002 v Kodani a poskytuje komplexný prehľad o schválených záväzkoch a odhad očakávaných príjmov Slovenskej republiky zo štrukturálnych operácií – štrukturálnych fondov a Kohézneho fondu, ktoré bude môcť Slovenská republika čerpať po vstupe do Európskej únie.
Prostriedky vyčlenené na štrukturálne opatrenia pre kandidátske krajiny predstavujú vo všeobecnom rozpočte EÚ v skrátenom programovacom období 2004-2006 takmer 60 % z celkového balíka finančných prostriedkov pre kandidátske krajiny. Uvedený pomer bude v prípade Slovenskej republiky 63 %, z čoho štrukturálne fondy budú predstavovať 42 % a Kohézny fond 21 %. Slovenská republika môže pri maximálnom absorbovaní pridelených prostriedkov čerpať zo štrukturálnych opatrení 1 560 mil. EUR v skrátenom programovacom období 2004 – 2006, z čoho 1 050,3 mil. EUR zo štrukturálnych fondov a 509,7 mil. EUR z Kohézneho fondu.
Príjmy zo štrukturálnych opatrení budú výrazne ovplyvňovať čistú rozpočtovú pozíciu SR vo vzťahu k všeobecnému rozpočtu EÚ po vstupe do Európskej únie od 1. mája 2004. Kumulácia finančných prostriedkov zo štrukturálnych opatrení a predvstupovej pomoci, ktorá bude dobiehať aj po vstupe do roku 2006, bude vytvárať veľkú záťaž nielen z pohľadu zabezpečenia postačujúceho absorbovania pridelených prostriedkov, ale bude klásť veľké nároky na zabezpečenie spolufinancovania z národných zdrojov SR, a to najmä zo štátneho rozpočtu. 
Predkladaný materiál nemá dopad na štátny rozpočet a nemá negatívny dopad na podnikateľskú sféru, životné prostredie a zamestnanosť.
Materiál bol predložený na medzirezortné pripomienkové konanie a predkladá sa na rokovanie vlády SR s rozporom s Ministerstvom pôdohospodárstva SR.